**Kunfehértó Község Polgármesterének**

**TÁJÉKOZTATÓJA**

a Képviselő-testület **2017. november 30-i** ülésére **Kunfehértó Község 2016. évi környezeti állapotértékelése** tárgyában

Tisztelt Képviselő-testület!

A *környezet védelmének általános szabályairól* szóló 1995. évi LIII. tv. 46. §. (1) bekezdés e) pontja, valamint az 51. §. (3) bekezdése kimondja, hogy a települési önkormányzat a környezet védelme érdekében elemzi, értékeli a környezet állapotát illetékességi területén, és arról szükség szerint, de legalább évente egyszer tájékoztatja a lakosságot. Ezen jogszabályi kötelezettségekre is figyelemmel a Tisztelt Képviselő-testület, illetve Kunfehértó Község lakossága elé terjesztem az alábbi tájékoztatást környezeti elemenként községünk környezeti állapotáról.

Kérem a Tisztelt Képviselő- testületet a beszámoló megtárgyalására, és annak elfogadására.

**HATÁROZATI JAVASLAT:**

**Kunfehértó Község Önkormányzatának Képviselő-testülete Kunfehértó Község környezeti állapotértékeléséről szóló tájékoztatót tudomásul veszi.**

**Határidő: azonnal**

**Felelős: polgármester**

**Értesül: műszaki ügyintéző**

Kunfehértó, 2017. 10. 23.

Huszár Zoltán

**KUNFEHÉRTÓ KÖZSÉG ÖNKORMÁNYZATÁNAK KÖRNYEZETI ÁLLAPOTÉRTÉKELÉSÉRŐL SZÓLÓ 2016. ÉVI TÁJÉKOZTATÓJA**

**Általános információk:**

***Levegő***

Kunfehértó község az Alföld mérsékelten szennyezett levegőjű régiójában fekszik, a levegőminőségi szempontokat vizsgálva elmondható, hogy országos viszonylatban a kedvező helyzetű települések közé sorolható. A község területén nem található ipari komplexum, mely jelentősen szennyezné a levegőt, a kisebb ipari létesítmények szennyezőanyag kibocsátása, nem befolyásolja negatívan lakhelyünk levegőjének jellemzőit.

A településen nincs jelentős forgalmú közút. A környező területeken a szálló por mennyisége az évszaktól és a meteorológiai viszonyoktól függően változik; külön figyelembe véve a mezőgazdasági munkákkal járó traktorforgalom száraz talajon történő munkavégzésének porképző jellegét.

***Fűtés***:

A megfelelő módon és gyakorisággal karbantartott tüzelőberendezések, füstgáz elvezető rendszerek biztosíthatják a terhelt téli fűtési szezonban a légszennyező anyagok alacsonyabb szintű kibocsátását.

Kéményseprés vonatkozásában is a lakosság a kötelező szolgáltatásokat ingyenesen vehetik igénybe, így a kéményseprést is.

***Éghajlat***

A Duna-Tisza közi hátság napfényben gazdag terület. Az átlagos napsütéses órák száma megközelíti az évenkénti 2100 órát. Ez a bőséges besugárzás kedvez a nagy hőigényes kultúrák (mint például a szőlő) termesztésének. A januári középhőmérséklet -2 °C, a téli hónapokban azonban gyakorta előfordulhat, hogy -25 0C alá süllyed a hőmérséklet. A legmelegebb hónapok középhőmérséklete a 22 0C-t is meghaladhatja. A csapadék éves átlaga 550-600 mm között változik. Településünk közigazgatási területén az erdőgazdálkodás, a legeltető állattartás, a szőlő- és gyümölcstermesztés és a hagyományos mezőgazdasági termelés jellemző.

***Vizek***

Felszíni vizek

*Tófürdő:*

Tavunk vízminőségének ellenőrzése havi rendszerességgel történik minden évben, kezdve májussal, egészen szeptemberig, igazodva a nyári üdülő szezonhoz. A hatósági eljárás során a fürdőtó minden évben megkapta az engedélyeket, ez is bizonyítja a folyamatos jó vízminőséget. A Sportegyesület kezelésében lévő horgász tavak környezete folyamatosan karban van tartva az egyesület tagjai és önkéntesek által. A fürdőtóban történt 2016-ban hínárvágás, mely során a kitermelt hínár mennyisége az előző évhez képest, jelentősen csökkenő tendenciát mutatott.

*A természetes tavak vízkémiai paramétereiről általában:*

A pH a víz savasságának, vagy lúgosságának fajlagos mutatója. A legtöbb természetes vízben a pH-érték 4,5 és 8,3 között változik. A pH-ra hatással vannak a karbonátok, hidrogén­karbonátok. Fontos mutató a fajlagos vezetőképesség. Azoknál a vizeknél, melyek elsősorban szervetlen anyagokat tartalmaznak, mint a legtöbb természetes felszíni vizünk, a vezetőképesség a szervetlen elektrolitok össz- koncentrációját árulja el.

A természetes víz szennyezettségétől függően tartalmaz olyan anyagokat, amelyek erős oxidálószerekkel oxidálódnak. Az oxidáció során felhasznált oxigén mennyiségére az elhasznált oxidálószer mennyisége utal, lényegében ezt nevezzük oxigénfogyasztásnak, más néven kémiai oxigénigénynek. A vízminőség jellemzése során fontos a különböző N- és P-vegyületek ismerete. Az élő szervezetekbe került nitrogént, azok pusztulása után mikroorganizmusok speciális csoportjai mineralizálják. E folyamat első lépcsője az ammonifikáció, ami ammónia, vagy ammónium-sók keletkezéséhez vezet. Szabad oxigén jelenlétében indul meg a nitrifikáció, mikor az ammónia nitritté, majd nitráttá alakul. A nitrátokból denitrifikáció útján keletkezik molekuláris nitrogén. A denitrifikáció lehetővé teszi a vízminőség-védelmi szempontból is lényeges nitrogén eltávolítását a tóból. Ha a felszíni vizekben nagyobb ammónia-tartalom mérhető, akkor ez elsősorban a kommunális szennyvizek, illetve bizonyos ipari szennyvizek bevezetésére vezethetők vissza. A felszíni vizekben a nitrit általában gyorsan oxidálódik nitráttá, s így mennyisége általában csupán 0, 001 és 0, 1 mg/l között változik.

A foszfor a természetes felszíni vizekben többnyire csak nyomokban található, de hidrobiológiai szerepét tekintve igen lényeges elem a vízkémiában, mivel a növényi szervesanyag-termelés gyakori minimumfaktora, így döntő szerepe van a vizek eutrofizálódásában. Az élő szervezetekben a foszfor elsősorban ortofoszfát (PO4 ) formájában van jelen.

Felszín alatti vizek

*Ivóvízellátás:*

A község ivóvíz ellátását II. osztályú rétegvíz bázis biztosítja. Az új ivóvíztisztítómű, mely az Üdülőtelep déli részén épült meg, a 2016-os év második felétől látja el tiszta ivóvízzel községünket, így már a legszigorúbb előírásoknak is megfelel. Az új technológiának köszönhetően az Üdülőövezet is tisztított vizet kap már. Az önkormányzat 12 közkifolyót is fenntart az ivóvíz hálózat folyamatos karbantartása és újítása mellett.

***Hulladékgazdálkodás***

*A hulladékgazdálkodás 2016. évi helyzete:*

Kunfehértó Község tagja, a 82 települést magába foglaló Homokhátsági Regionális Szilárdhulladék Kezelési Konzorciumnak. A konzorcium, EU-s társfinanszírozással új, a szigorú környezetvédelmi-hulladékgazdálkodási előírásoknak megfelelő regionális hulladékkezelési rendszert alakított ki.

* A házhoz menő szelektív gyűjtés szerves frakcióra (zöld hulladék) stabilan működik, havonta egyszer gyűjti a FBHNP Kft. a zöldhulladékot
* A házhoz menő lomtalanítás rendszere is működik már, évente egyszer elérhető a lakosság számára
* A kommunális hulladék begyűjtése a hétfői napokon, hetente történik

Kommunális hulladék:

Kunfehértó Község Önkormányzatának a helyi hulladékgazdálkodásról szóló [**4/2015.** **(IV.23.)**](https://www.kunfeherto.hu/m_testuleti_dontesek/hulladek.pdf)sz. rendelete szabályozza a kötelező közszolgáltatás igénybevételét, annak ellátását. Kunfehértó község közigazgatási területén jelenleg az FBH-NP Nonprofit Kft. végzi a települési szilárd hulladék (kommunális) rendszeres összegyűjtését.

Veszélyes hulladék:

A lakosságnál keletkező veszélyes hulladék (háztartási gépek, világítótestek, használt sütőzsiradék, festékek, növényvédőszerek) elhelyezhető az FBH-NP Közszolgáltató Nonprofit Kft. által üzemeltetett hulladékudvarban, illetve az arra engedéllyel rendelkező begyűjtést végző vállalkozásoknál, továbbá a kereskedelmi-ellátó egységeknél (élelmiszerbolt, gyógyszertár) elhelyezett elektronikai (elemek) és gyógyszerhulladék gyűjtő edényzetekben.

***Háztartási szennyvíz***

A községünkben 2015-ben átadásra került a szennyvíz elvezető rendszer stabilan és hibamentesen működik. A lakossági rácsatlakozások aránya 2016-ban elérte a 90%-ot. A tengelyen szállított kommunális szennyvíz is erre a telephelyre érkezik, mely szolgáltatást a község biztosította. Az ipari szennyvíz kezelése a kiskunhalasi szennyvíz telepen történik, beszállítás után. Mindkét telephely és a kunfehértói csatornahálózat is a Kiskunsági Vízi közmű- Szolgáltató Kft. kezelésében van.

**Aktuális értékek, adatok:**

**FBH-NP KFT. jelentése:**

Kunfehértó településről elszállított hulladék mennyiségeket a 2016. év viszonylatában:

* kommunális hulladék (EWC 20 03 01): **739.781 kg**
* zöld hulladék (EWC 20 02 01): **50.861 kg**

**Kiskunvíz Kft. jelentése:**

A szennyvíztelepeken kezelt folyékony hulladék mennyiségét az alábbi táblázat tartalmazza, szippantott és csatornán érkező bontásban.

|  |  |  |  |
| --- | --- | --- | --- |
|  | Év | **Szippantott szennyvíz (tfh) m3** | **Szennyvízcsatornán beérkező szennyvíz m3** |
| **Kfto.** | **2016.** | 4.529 | 44.487 |
| **Kkh.** | **2016.** | 1894 |  |

Forrás: Kiskunsági Víziközmű-Szolgáltató Kft.

A kitermelt és értékesített vízmennyiségeket az alábbiakban tekinthetjük meg:

|  |  |  |
| --- | --- | --- |
| **Év** | **Termelt vízmennyiség (m3)** | **Értékesített vízmennyiség (m3)** |
| **2016.** | 150.574 | 94.964 |

Forrás: Kiskunsági Víziközmű-Szolgáltató Kft.

**Pollenhelyzet 2016-ben:**

Településünkön nagyobb számú problémát nem okozott 2016-ban a parlagfű illetve más allergizáló növények jelenléte. A bejelentett eseteket vagy a terület tulajdonosa, vagy a Fehértó Nonprofit Kft. kezelte, a növényzetet levágta.

Hasznos tanácsok pollenallergiások számára:

• Figyeljék a pollennaptárt, virágzás előtt két héttel kezdjék meg a terápiás megelőzést, hogy tüneteik mérséklődjenek a pollenszórás megindulásakor. Felhívjuk a figyelmet, hogy a gyógyszerszedés megkezdése előtt szükséges kikérni kezelőorvosuk tanácsait.

* Magas pollenszám esetén minél kevesebb időt töltsenek a szabadban. Aki allergiás, az  
  a szabadidős programokat tervezze inkább zárt térbe: pl. múzeumba, moziba, színházba, belső medencés fürdőbe.
* Ha valamelyik szülő allergiás, akkor figyeljen oda gyermekei tüneteire, mert allergiás szülő(k) gyermekei gyakrabban allergiások.
* Mossanak hajat - ami az egyik fő pollenraktár - naponta lefekvés előtt, hiszen a pollen  
  szemcsék ezrei tapadhatnak meg rajta.
* Minél gyakrabban és alaposabban porszívózzák a lakást, amilyen gyakran csak lehet  
  nedves lemosást is alkalmazzanak.
* A cipőket naponta tisztítsák nedves ruhával, töröljék át.
* Naponta cseréljék és mossák ruháikat, mert a pollen könnyen rátapad.
* Gyakran cseréljék az ágyneműt is, elsősorban a párnahuzatot.
* Kerüljék a ruhák szabadban történő szárítását magas pollenkoncentráció esetén.
* Magas pollenszórás idején ne nyissák ki a gépkocsik ablakát menet közben.

Forrás: http://oki.wesper.hu

**Levegő:**

A 2016-os évben nem történt olyan volumenű beruházás Kunfehértó területén, mely befolyásolta volna az eddigi, a területre jellemző „jó” levegő minőségét.

Kunfehértó, 2017. október 25.

Huszár Zoltán polgármester